
                   1. Raportul Parlamentului European privind sancţiunile ÎN DOMENIUL ÎNCĂLCĂRII DREPTURILOR OMULUI    - instrument pentru implementarea politicii europene - 
                   Parlamentul European a adoptat, recent, Raportul privind evaluarea sancţiunilor comunitare prevăzute în cadrul acţiunilor şi politicilor Uniunii Europene în domeniul drepturilor omului care trece în revistă politica de sancţiuni a UE. 
                   Documentul elaborat de raportorul francez Helene Flautre subliniază că recurgerea la sancţiuni trebuie să fie consecventă cu strategia de ansamblu a Uniunii Europene şi reprezintă unul dintre instrumentele ce pot fi utilizate pentru a pune în aplicare politica europeană în domeniul drepturilor omului. 

                   Membrii Parlamentului European salută includerea sistematică a "clauzei privind drepturile omului" în toate noile acorduri bilaterale ale UE cu ţări terţe şi se exprimă pentru implementarea mai eficientă şi sistematică a clauzei, prin utilizarea unei proceduri transparente de consultare între părţi, care să specifice mecanismele politice şi juridice ce trebuie folosite în eventualitatea unei cereri de suspendare a cooperării bilaterale având drept temei încălcările sistematice şi/sau repetate ale drepturilor omului. 

                   Eficacitatea sancţiunilor presupune ca impunerea lor să fie percepută ca legitimă de către opinia publică, atât la nivel european, cât şi internaţional, precum şi de către opinia publică din ţările în care sunt dorite schimbări. 

                   Eficacitatea sancţiunilor depinde de capacitatea Uniunii Europene de a le menţine pe durata întregii perioade şi, în acest sens, membrii Parlamentului European regretă utilizarea unor dispoziţii cum ar fi clauzele de caducitate - sunset clauses -, care implică ridicarea automată a sancţiunilor. 

                   De asemenea, se solicită autorităţilor să includă "orice deteriorare intenţionată şi ireversibilă a mediului" printre motivele ce pot duce la adoptarea de sancţiuni ale Uniunii. Potrivit raportorului, sancţiunile trebuie impuse şi în momentul când entităţi non-statale, persoane fizice sau juridice aduc prejudicii grave securităţii şi drepturilor omului. 

                   Potrivit raportului, principalele instrumente de sancţionare ale UE sunt utilizate de la caz la caz, în mod flexibil şi în funcţie de necesităţi. "Uniunea a utilizat adesea politica sa de sancţiuni într-un mod incoerent, aplicând un tratament diferit unor ţări terţe în care situaţia respectării drepturilor omului şi a democraţiei era totuşi similară şi, în consecinţă, Uniunea a fost criticată pentru aplicarea unor standarde duble". În acest sens sunt menţionate politicile UE faţă de Rusia şi Cuba. Un alt aspect criticat este invitarea la summit-ul UE-Africa, din decembrie 2007, a lui Robert Mugabe. 

                   În raport se apreciază profunda preocupare umanitară a Uniunii Europene, care a determinat abandonarea sancţiunilor economice generale, precum cele aplicate în trecut Irakului, coroborat cu impunerea de sancţiuni inteligente, specifice, concepute pentru a avea un impact maxim asupra celor cărora acestea urmăresc să le influenţeze comportamentul şi limitând, pe cât posibil, efectele negative pe plan umanitar sau consecinţele asupra persoanelor nevizate sau a ţărilor vecine. 

                   Aceste sancţiuni specifice includ, de exemplu, blocarea conturilor liderilor regimurilor nedemocratice, restricţii privind accesul (interdicţiile de călătorie, interzicerea acordării vizelor) şi embargo asupra armelor (întreruperea fluxului de armament şi echipamente militare spre zone de conflict sau diferite regimuri). 

                   Parlamentul European propune înfiinţarea unei reţele de experţi independenţi având drept misiune să propună Consiliului măsuri restrictive optime, să redacteze rapoarte privind evoluţia situaţiei din perspectiva criteriilor de referinţă şi, după caz, să formuleze sugestiile necesare eficientizării modului în care sunt puse în aplicare sancţiunile. Înfiinţarea acestei reţele ar spori transparenţa dezbaterilor privind sancţiunile în general şi ar consolida aplicarea şi monitorizarea continuă a sancţiunilor în anumite cazuri. În acelaşi timp, se solicită Comisiei să adopte un rol mai dinamic în definirea unei politici UE clare în privinţa sancţiunilor. 

                   Deoarece terorismul reprezintă o ameninţare la adresa securităţii şi a libertăţii, PE cere Consiliului UE să revizuiască şi să actualizeze lista organizaţiilor teroriste, luând în considerare activităţile desfăşurate de acestea pe toate continentele. 

                   Parlamentul European invită Consiliul şi Comisia să reexamineze actuala procedură de înscriere şi radiere a persoanelor fizice şi a entităţilor de pe listele negre, astfel încât să asigure respectarea drepturilor fundamentale ale omului, drepturilor procedurale şi, în special, a normelor internaţionale privind obţinerea unui recurs efectiv la o instanţă independentă şi imparţială, a dreptului la un proces echitabil, precum şi a dreptului de avertizare şi informare adecvată a persoanelor sau entităţilor respective, în legătură cu acuzaţiile care le sunt aduse şi deciziile adoptate, precum şi a dreptului la despăgubiri în cazul încălcării drepturilor omului. 

                   Deputaţii europeni îşi exprimă, totodată, regretul în legătură cu faptul că nici o instanţă judiciară nu este în măsură să examineze eficacitatea listelor negre, având în vedere că elementele care justifică înscrierea pe o astfel de listă se bazează în principal pe informaţii aflate în posesia serviciilor secrete. În acest sens se solicită statelor membre UE să garanteze desfăşurarea unui control parlamentar real asupra activităţii serviciilor respective.

                   2. Previziuni privind producţia de petrol din anul 2009 
                   Cererea de petrol la nivel mondial va creşte în anul 2009 cu puţin peste estimările iniţiale, dar va avansa şi producţia, potrivit unui raport al Agenţiei Internaţionale pentru Energie (AIEA), dat publicităţii la 16 august a.c. Astfel, cererea de ţiţei se va majora cu 930.000 de barili/zi, la o producţie totală de 87,8 milioane de barili/zi. Estimările iniţiale ale agenţiei prevedeau o creştere a cererii de 870.000 de barili/zi. 

                   Consumatorii nu vor crea presiuni asupra Organizaţiei Statelor Exportatoare de Petrol (OPEC) pentru acoperirea cererii mondiale de petrol în anul 2009, datorită producţiei ridicate din ţările exportatoare care nu sunt membre ale organizaţiei. Agenţia a redus cu 100.000 de barili/zi estimările privind nevoia mondială de petrol OPEC în 2008. 

                   Producţia OPEC a crescut cu 145.000 de barili/zi în luna iunie a.c., ajungând la un volum total de 32,8 milioane de barili/zi, pe fondul creşterii producţiei în Arabia Saudită, Nigeria şi Iran, iar livrările de petrol din Norvegia, Canada, Argentina şi Brazilia au crescut cu circa 520.000 de barili/zi. Rezervele de ţiţei în ţările în curs de dezvoltare au scăzut cu 15,3 milioane de barili în luna iunie a.c. 

                   Potrivit raportului AIEA, OPEC are o capacitate disponibilă de petrol de 1,5 milioane de barili/zi, care trebuie să crească până la sfârşitul anului 2008. AIEA şi-a revizuit în creştere estimările pentru anii 2008 şi 2009 privind creşterea producţiei de ţiţei din ţări care nu sunt membre OPEC, cu 100.000 de barili/zi, la 455.000 barili/zi şi, respectiv, 655.000 de barili/zi. 

                   Producţia de ţiţei în statele nemembre ale OPEC va ajunge anul viitor la 50,8 milioane de barili/zi, în creştere faţă de anul 2008. 

                   China şi regiunea Orientului Mijlociu, unde combustibilii sunt subvenţionaţi, rămân principalii consumatori de ţiţei, în timp ce preţurile ridicate au redus vânzările de carburanţi în Europa şi Statele Unite. 

                   Referitor la preţul ţiţeiului, AIEA a precizat că este prea devreme pentru a estima evoluţia acestuia. Preţul petrolului a scăzut de la nivelul record de 147,27 de dolari, înregistrat pe 11 iulie 2008, la aproximativ 91,76 dolari, la data de 16 septembrie 2008, pe fondul reducerii cererii şi al încetinirii dezvoltării economice.

                   În aceeaşi ordine de idei, potrivit preşedintelui organizaţiei OPEC, Chakib Khelil, membrii organizaţiei nu trebuie să mai producă peste cota alocată. OPEC a depăşit ţinta de producţie stabilită cu 500.000 barili/zi în iulie, furnizând o cantitate de ţiţei de 30,2 milioane barili/zi. Arabia Saudită, principalul exportator mondial de petrol, este responsabilă de o mare parte a excesului de ţiţei. 

                   "Cu excepţia Irakului şi a noilor membri care sunt în afara cotei OPEC, restul membrilor ar trebui să respecte nivelul la care s-au angajat", a precizat C. Khelil. Noilor membri ai OPEC, Angola şi Ecuador, le-a fost alocată o cotă de producţie de la 1 ianuarie 2009. Arabia Saudită a extras 9,7 milioane de barili/zi în luna iulie, cea mai mare cantitate din anul 1981, şi peste cota alocată în cadrul OPEC, de 8,943 milioane barili/zi. 

                   Ministrul iranian al petrolului a avertizat, la începutul lunii august, că membrii OPEC care au majorat producţia "trebuie să o aducă sub control, dacă preţul petrolului continuă să scadă. Subiectul va fi abordat la întrunirea de la sfârşitul lunii septembrie a organizaţiei, în cazul în care preţul va continua să se diminueze”, a spus el. 

                   Iranul, al doilea producător al OPEC, a furnizat 3,9 milioane baruili de petrol/zi în iulie, peste cota de 3,817 milioane barili prevăzută de organizaţie. 

                3. DOSARUL NUCLEAR IRANIAN

                   Potrivit experţilor internaţionali, investigaţia Agenţiei Internaţionale pentru Energie Atomică (AIEA) privind posibilitatea ca Iranul să fi efectuat cercetări în domeniul armamentului nuclear pare să stagneze, în timp ce regimul de la Teheran continuă programul sensibil de îmbogăţire a uraniului. 

                   În luna mai, AIEA anunţa că Iranul părea să ascundă informaţii despre proiecte de procesare a uraniului, despre teste cu explozibili puternici şi încercări de modificare a rachetelor. La acea vreme, directorul AIEA îndeamna Iranul să dea dovadă de transparenţă totală, însă reuniunile de lucru organizate ulterior la Viena şi Teheran par să nu fi dat rezultate. "Nu există progrese referitoare la clarificarea aspectelor militare ale programului", a declarat un diplomat european. Alţi doi diplomaţi afirmă că Iranul a refuzat accesul AIEA în zone unde ar putea fi modificate rachete. 

                   "Iranul refuză vizitele la instalaţii de securitate naţională", a afirmat un oficial implicat în negocierile cu regimul de la Teheran, explicând că regimul islamist se teme că Statele Unite şi Israelul pot folosi datele obţinute pentru coordonarea unor eventuale atacuri. 

                   Iranul a respins de fiecare dată acuzaţiile referitoare la un posibil program atomic militar. Puterile occidentale ar putea pregăti o rezoluţie în cursul reuniunii Consiliului Guvernatorilor AIEA din 22-26 septembrie. Rezoluţia ar putea îndemna Guvernul iranian să se conformeze solicitărilor AIEA, deşi presiunile ar fi doar simbolice. "Cele 4.000 de centrifuge pe care Iranul a recunoscut că le-a pus în funcţiune sunt suficiente pentru producerea de uraniu îmbogăţit necesar unui număr mic de arme", a avertizat un diplomat occidental. Un alt specialist a precizat că centrifugele iraniene funcţionează doar la 20% din capacitate.

                   Pe acest fond incert, forţele armate iraniene au desfăşurat timp de trei zile un exerciţiu de simulare a condiţiilor de război, în care a fost folosit sistemul de apărare antiaeriană. 
                   Exerciţiul s-a desfăşurat pe fondul speculaţiilor privind un posibil atac al Statelor Unite sau al Israelului împotriva instalaţiilor nucleare ale Iranului, pe care Occidentul şi Israelul le consideră ca fiind parte a unui program secret de construire de bombe atomice, în pofida dezminţirilor regimului de la Teheran. 

                   Cotidianul “Iran Daily” susţine că scopul acestor exerciţii este de a menţine şi de a îmbunătăţi pregătirea pentru luptă a unităţilor importante, precum şi testarea noilor arme şi a planurilor de apărare. Speculaţiile privind un posibil atac asupra instalaţiilor nucleare iraniene au apărut după ce Israelul a desfăşurat un exerciţiu similar în luna iunie, care a fost anunţat ca fiind o simulare de atac împotriva Iranului. 

                   La exerciţiu au participat atât armata regulată a ţării, cât şi forţa de elită, “Gardienii Revoluţiei”, percepută drept gardianul sistemului de conducere islamic. Această forţă are o comandă separată şi propriile ei unităţi terestre, aeriene şi marine, dar colaborează adeseori cu armata naţională. 

                   Iranul a respins informaţiile privind un posibil plan american sau israelian de atac împotriva sa, dar a declarat că va riposta prin atacarea unor obiective americane sau israeliene în cazul unui eventual asalt. Purtătorul de cuvânt al Ministerului iranian de externe a negat informaţiile, bazate pe comentarii ale unor surse israeliene din cadrul apărării, că Iranul a cumpărat de la Rusia un sistem de interceptare de rachete S-300 modern, pe care îl va primi în acest an. 

                   Iranul, cel de-al patrulea producător de petrol din lume, susţine că programul său nuclear urmăreşte exclusiv producerea de electricitate, nu bombe nucleare. Statele Unite afirmă că vor să urmeze calea diplomatică în rezolvarea acestui conflict, dar nu exclud acţiuni militare în cazul unui eşec al diplomaţiei. 

                   4. SITUAŢIA DIN IRAK

                   La 8 august a.c., Consiliul de Securitate al ONU a votat în unanimitate reînnoirea cu un an a mandatului Misiunii de Asistenţă a Naţiunilor Unite în Irak (UNAMI). 

                   Cei 15 membri ai Consiliului de Securitate au adoptat Rezoluţia 1.830, prezentată de Marea Britanie, Italia şi SUA, care cere totodată Guvernului irakian şi altor state membre să continue asigurarea securităţii şi să ofere sprijin material celor 767 de membri ai misiunii ONU în Irak. 

                   Rezoluţia prelungeşte cu 12 luni misiunea UNAMI şi exprimă intenţia Consiliului de Securitate de a-şi revizui mandatul "în 12 luni sau mai devreme dacă Guvernul irakian o va cere". 

                   "Este o zi pozitivă pentru Irak", a declarat ambasadorul Belgiei la ONU, Jan Grauls, care a prezidat în luna august Consiliul de Securitate, afirmând că acest lucru demostreză "sprijinul comunităţii internaţionale pentru acţiunea sa". 

                   Reprezentantul Irakului la ONU, Hamid al-Bayati, a promis că Guvernul va face tot posibilul pentru a asigura securitatea personalului ONU. "Guvernul irakian este hotărât să apere ONU şi şi-a exprimat dorinţa de a contribui financiar la construirea noului sediu al Naţiunilor Unite la Bagdad", a precizat el. Hamid al-Bayati a cerut totodată ONU să îşi consolideze prezenţa pe teritoriul ţării şi să sprijine Guvernul de la Bagdad în ceea ce priveşte alegerile provinciale, trasarea frontierelor interne între provincii, revizuirea Constituţiei şi reconcilierea naţională. 
                   "Sperăm că ONU îşi va deschide din nou birourile în diferite regiuni din Irak. Prelungirea mandatului ONU este pozitivă", a declarat ambasadorul Statelor Unite la ONU, Zalmay Khalilzad. "Raportul, care a servit ca bază pentru reînnoirea mandatului, recunoaşte că s-au făcut progrese importante în Irak, în special în domeniul securităţii", a mai afirmat acesta.

*

                   Statele Unite au cerut Irakului permisiunea de a-şi menţine trupele în această ţară până în anul 2015, dar negociatorii irakieni şi americani au convenit să limiteze durata mandatului până în 2011, a declarat preşedintele irakian, Jalal Talabani. "Termenul 2015 a fost o propunere venită din partea Statelor Unite, iar irakienii au propus anul 2010, ulterior am convenit ca mandatul să se încheie în 2011. Irakul are dreptul, dacă este necesar, să extindă prezenţa acestor trupe", a spus J. Talabani. 

*

                   La data de 19 august 2008, Irakul a semnat Tratatul pentru interzicerea totală a testelor nucleare (CTBT)
. "Este vorba de un pas important efectuat de Irak pe plan politic, dacă se iau în considerare ambiţiile sale nucleare din anii '80 şi de la începutul anilor '90", a declarat secretarul executiv al organizaţiei, Tibor Toth. 

                   Irakul a încercat să îşi folosească, în timpul regimului lui Saddam Hussein, programul nuclear civil în scopuri militare. "Semnarea tratatului demonstrează alegerea pe care a făcut-o Irakul pentru a-şi asigura securitatea naţională. Sper că acest lucru va încuraja şi alte ţări din regiune sau din afara acesteia să îi urmeze exemplul", a adăugat el. 

                   Irakul este cea de-a 179-a ţară care semnează tratatul, acesta fiind ratificat de 144 de state. Pentru a intra în vigoare, CTBT trebuie ratificat de cel puţin 44 de ţări prevăzute în Anexa 2, o listă stabilită în anul 1996 de Agenţia Internaţională pentru Energie Atomică, care includea la acea dată statele dotate atunci cu reactoare nucleare sau cu reactore de cercetare atomică. În prezent, doar 35 de ţări din cele prevăzute în Anexa 2 au ratificat tratatul, inclusiv trei mari puteri nucleare Franţa, Rusia şi Marea Britanie. 

                   Organizaţia Tratatului de interzicere totală a testelor nucleare (CTBTO) face un apel, în mod special, la nouă state-cheie, printre care Israel, China, India, Pakistan, Iran, Coreea de Nord şi Statele Unite, să accelereze procesul de ratificare. 

                   5. Raportul Comisiei Europene privind participarea redusă a femeilor la procesul decizional 

                   Într-un raport al Comisiei Europene, dat publicităţii la 3 septembrie a.c., se apreciază că participarea generală a femeilor la procesul decizional, la nivel local, naţional şi al UE este insuficientă şi se subliniază efectele pozitive ale folosirii cotelor electorale privind reprezentarea femeilor. 
                   Potrivit raportului care tratează tema egalităţii de şanse între femei şi bărbaţi, se constată că participarea generală a femeilor la procesul decizional, la nivel local, naţional şi al UE este insuficientă. Comisia, statele membre şi partidele politice ar trebui să acţioneze pentru a îmbunătăţi această situaţie. În acest sens, se subliniază efectele pozitive ale folosirii cotelor electorale pentru reprezentarea femeilor. De exemplu, procentul mediu de reprezentare al femeilor din parlamentele naţionale a fost de 23% în anul 2007, valoarea fiind neschimbată din anul 2004. Ţările în care această rată depăşeşte 35% sunt Belgia, Spania, Danemarca şi Olanda, iar în Finlanda şi Suedia se înregistrează procente de peste 40%. Cu toate acestea, România, Irlanda, Ungaria, Grecia, Cipru, Franţa şi Slovenia au înregistrat rate sub 15%. 

                   În privinţa procesului decizional din domeniul economic, rata femeilor manageri şi administratori a fost de 32,6% în anul 2006, crescând de la 30,1% în 2001. Rata depăşeşte valoarea de 35% în Ungaria, Franţa, Letonia şi Lituania, însă a fost sub 20% în Malta şi Cipru. 

                   Potrivit raportului, în ultimii ani nu s-au înregistrat progrese în ceea ce priveşte diferenţele de remunerare bazate pe gen între femei şi bărbaţi. De aceea, Parlamentul European solicită consolidarea legislaţiei europene care să impună angajatorilor obligaţia de a acorda consultanţă în ce priveşte salariile şi să dezvolte planuri de acţiune care să reducă aceste diferenţe. 

                   În România, diferenţa dintre rata de ocupare a bărbaţilor şi cea a femeilor este una dintre cele mai mici din UE. În 2006, 53% dintre femei, cu vârstele cuprinse între 15 şi 64 de ani, erau angajate, în comparaţie cu 64,6% dintre bărbaţi, diferenţa dintre genuri fiind de 11,6%. 
                   Bărbaţii români câştigau, în medie, cu 10% mai mult decât femeile în anul 2006, România înregistrând printre cele mai mici diferenţe de salarii între bărbaţi şi femei din Uniunea Europeană. În Austria, diferenţa dintre salarii este de 20%, iar în Republica Cehă, Danemarca şi Olanda, de 18%.  În plus, 77,8% dintre femeile cu vârsta cuprinsă între 20 şi 24 de ani din România aveau, în 2006, cel puţin studii liceale, valoarea fiind sub media europeană, care este de 80,7%, în timp ce 76,6% din bărbaţii de aceeaşi vârstă au urmat cel puţin cursuri liceale, valoare care este peste media europeană - 74,8%. 

                   Pe de altă parte, deputaţii europeni solicită instituţiilor comunitare şi statelor membre ale Uniunii Europene să declare data de 22 februarie - Ziua internaţională a egalităţii salariale. De asemenea, eurodeputaţii consideră că acordul-cadru privind concediul parental poate fi îmbunătăţit prin punerea în aplicare a măsurilor de stimulare menite să încurajeze taţii să-şi ia un concediu parental, consolidarea drepturilor angajaţilor de a-şi lua un concediu parental şi asigurarea flexibilităţii sistemelor privind concediile, sporirea duratei concediului parental şi a indemnizaţiei acordate pe perioada unui astfel de concediu. 

                   De asemenea, membrii Parlamentului European solicită statelor UE să aplice măsuri specifice destinate combaterii inegalităţilor dintre femei şi bărbaţi, cauzate de perioadele de întrerupere a activităţii profesionale, în special de concediul de maternitate sau de concediul de întreţinere a unor membri ai familiei. În plus, statele UE ar trebui să reducă efectele negative ale acestora asupra carierelor, salariilor şi drepturilor de pensii. În plus, se solicită statelor membre şi autorităţilor regionale şi locale să îmbunătăţească disponibilitatea, calitatea şi accesibilitatea serviciilor de îngrijire a copiilor, precum şi să garanteze faptul că disponibilitatea acestor servicii este compatibilă cu programele de lucru cu normă întreagă ale bărbaţilor şi femeilor care au copii sau alte persoane în întreţinere. 

                   6. Opinii şi prognoze privind economiile statelor din Europa de Est

                   Potrivit opiniei economistului-şef al BERD, Erik Berglöf, economiile din Europa de Est vor încetini, dar vor evita recesiunea sau prăbuşirea monedelor. „Economiile României, Ucrainei, Serbiei, Bulgariei şi Croaţiei, cu deficite de cont curent curent mari, ar putea încetini, dar vor evita intrarea într-o recesiune gravă şi prelungită sau prăbuşirea monedelor naţionale”, a declarat el. 

                   În anii '90, mai multe economii emergente, cu deficite reduse, au trecut prin crize ale balanţei de plăţi. Investitorii nu au mai fost dispuşi să finanţeze diferenţele, ceea ce a condus la deprecierea rapidă a monedelor naţionale şi la încetinirea semnificativă a dezvoltării economice, care a durat mai mulţi ani, consideră expertul. 

                   Într-un raport publicat recent, Adunarea Naţiunilor Unite pentru Comerţ şi Dezvoltare a arătat că statele din Europa de Est, care au în continuare deficite de cont curent ridicate, se confruntă cu o ajustare inevitabilă, care va fi sub forma unei recesiuni profunde sau a unei devalorizări mari. "Nu spun că vor evita neapărat o ajustare bruscă, dar nu prevăd această evoluţie. Nu se află în scenariul de bază", a afirmat economistul şef al Băncii Europene pentru Reconstrucţie şi Dezvoltare. 

                   Unul dintre factorii care vor susţine încrederea investitorilor este faptul că unele state sunt membre ale Uniunii Europene. România şi Bulgaria au aderat la blocul comunitar în 2007, în timp ce Croaţia şi Serbia vor să devină membrii ai UE. De asemenea, băncile străine deţin cote de piaţă substanţiale în multe din statele din regiune, ceea ce ar trebui să asigure că finanţarea internaţională nu se va opri brusc. "Există mulţi factori care compensează deficienţele la nivel macroeconomic. Unul este legătura cu UE, care este foarte puternică în unele state. De asemenea, prezenţa băncilor străine a reprezentat un factor pozitiv", consideră E. Berglöf. 

                   Statele cu deficite de cont curent ridicate au fost vulnerabile în special în contextul turbulenţelor din domeniul politic local.  BERD a fost înfiinţată în anul 1991 pentru a susţine fostele state comuniste din estul Europei, aflate în tranziţie către economii de piaţă prin dezvoltarea sectorului privat de investiţii. Instituţia respectivă consideră că statele din regiune care se confruntă cu un deficit ridicat de cont curent vor evita probabil o criză, dar s-ar putea confrunta cu încetinirea economiei sau chiar cu o recesiune de scurtă durată. 

                   E. Berglöf anticipează că economiile multor state din regiune vor urma exemplul Estoniei, care s-a confruntat de asemenea cu un deficit de cont curent mare pentru mai mulţi ani. Estonia, Letonia şi Danemarca au fost singurele ţări membre ale Uniunii Europene, care au anunţat oficial recesiunea economică. Pentru a intra în recesiune, PIB-ul unui stat trebuie să înregistreze două scăderi trimestriale consecutive ale economiei. "Am analizat fiecare stat în parte. În unele, este mai probabil ca economiile să se confrunte cu o ajustare de genul celor văzute în statele baltice, decât cu o evoluţie asemănătoare crizelor din Asia şi Rusia", consideră E. Berglöf. 

                   Deficitul de cont curent al României a crescut în primul semestru cu 8,48%, la 7,98 miliarde de euro, acesta scăzând faţă de primul semestru al anului trecut, când valoarea indicatorului s-a dublat, potrivit Băncii Naţionale a României. Comisia Europeană estimează că deficitul de cont curent se va adânci în acest an la echivalentul a 16,1% din Produsul Intern Brut (PIB), comparativ cu 14% din PIB în 2007, plasând astfel România pe locul locul trei în UE după nivelul acestui indicator macroeconomic. 

                   În acelaşi timp, Comisia Naţională de Prognoză anticipează, pentru 2008, un deficit de cont curent de 13,6% din PIB, pondere în scădere faţă de anul 2007, când s-a situat la 14% din PIB. Instituţia anticipează reducerea treptată a deficitului de cont curent până la 8,2% din PIB în 2013.
� Comprehensive Nuclear-Test-Ban Treaty

